polyglot-tagger/wikipedia-language-snippets-filtered huggingface dataset:
ཤ༽ བཤང་གཅི་དོར་ཚེ་གཤང་གི་རོལ་མོ་དཀྲོལ། །སྟོབས་ཤུགས་ཕུད་དེ་ཤུག་པའི་སྡོང་ཆེན་དྲངས། །ཁང་བའི་གཤམ་དུ་བཟའ་བཏུང་སྟོན་མོ་བཤམས། །ས་ཤུན་མེད་པའི་གཤོང་ལ་ཀུན་གྱིས་གཤུང་། མི་ཤིགས་གོང་བུ་ཤིག་གིས་རྨུག་མི་ནུས། །དེ་བཞིན་གཤེགས་པའི་སྤྱན་སྔར་སྡིག་པ་བཤགས། །ཕྲེང་བ་བསྒྲིགས་ཤིང་བཤར་བ་རླན་གྱིས་གཤེར། །དོ་ཤལ་ལག་ཏུ་བཟུང་བཞིན་སྦྲུལ་ཤད་བྲིས། །ཤེད་མོང་ཅན་གྱིས་ཤེལ་སྒོ་གྱེན་དུ་འདེགས། །དགེ་བའི་བཤེས་ཀྱིས་ཤེས་བྱའི་གཤིས་ལུགས་སྟོན། །ཤུ་བའི་ནད་ཀྱིས་ཤི་བའི་བེམ་པོ་དེ། །ཤོལ་ཟླ་གསུམ་པར་རི་ཡི་ཤོད་དུ་སྦས།།
ས༽ ཁ་གསག་ཅན་གྱིས་ཉེས་པ་མང་དུ་བསགས། །རི་ཡི་སུལ་དུ་གྲོ་མ་སིལ་བུར་བཏུས། །བསོད་ནམས་ལྡན་པ་སུས་ཀྱང་གསོད་མི་ནུས། །གསེང་ལམ་ནས་འཐོན་ནེའུ་གསིང་ཞིག་ལ་སླེབ། །གསུང་གདངས་སྙན་པོས་མིང་བརྡའི་གནད་གསུངས་ཚེ། །བློ་གསལ་སློབ་མ་མང་བོའི་བློ་མུན་བསལ། །རིན་ཆེན་གསེར་གྱིས་རྒྱན་ཆ་གསར་བ་སྒྲུབ། །སང་གི་དུས་སུ་གཉིད་སངས་སྔ་བར་ལྡང་། །སྲིབ་ཏུ་བསྡད་ནས་འོ་མ་ལེགས་པར་བསྲུབས། །སོར་མོ་གསུམ་གྱིས་གོས་ཀྱི་ཐུ་བ་བསུམས། །བསྲོ་ཁང་ནང་དུ་བྱིས་པ་ཟས་ཀྱིས་གསོ། །སློབ་མའི་ལག་ཏུ་སློ་མའི་སྣོད་མཆོག་འཛིན།།
ཧ༽ གོས་ཀྱི་ཧྭ་གོར་ཧ་ཅང་ཆེས་གྱུར་ན། །དགུན་དཔྱིད་ལྷགས་པ་ཆེ་དུས་ལྷག་པར་གྲང་། །འཚུབ་ལྷོང་བྱུང་བས་རྟ་རྒན་གཡང་དུ་ལྷུང་། །སྙན་ངག་ཚིག་ལྷུག་ཁ་ནས་ལྷུགས་པར་བཤད།།
ཨ༽ མེ་ཏོག་ཨུག་ཆོས་ཨམ་ཕྲག་ནང་དུ་སྡུད། །ཨང་ཀིའི་ས་རིས་ཨོལ་མདུད་ལམ་ནས་བཤད། །ཨང་རག་གྱོན་ཏེ་ཨོ་རྒྱན་ཡུལ་དུ་འཕུར། །ཨ་ལ་ལ་སྟེ་འདིར་བཤད་ཨེ་མ་རྨད།།
ཅེས་བྱ་བ་ནི་ཚུལ་འདིར་མོས་པའི་དོན་གཉེར་ཅན་མང་བོའི་ངོར། སྙུག་ཐོགས་པ་དབྱངས་ལྡན་རིག་པའི་འདོད་འཇོ་ནས་ཤར་མར་བྲིས་པ་དགེ། །།
ཞེས་པ་འདི་རྒྱལ་བོ་ལ་ཕུལ་བས་ཐུགས་ཤིན་ཏུ་དགྱེས་ནས་ཐོན་མི་ལ་བཀུར་བཟོས་དཔེ་མེད་པ་མཛད། དེའི་རྐྱེན་གྱིས་བློན་པོ་གཞན་རྣམས་ཀྱིས་ཕྲག་དོག་དང་འགྲན་སེམས་བྱས་པ་ན་དེ་གཅོག་པའི་ཕྱིར་རྒྱལ་བློན་ཐམས་ཅད་ཚོགས་པའི་དབུས་སུ་གླུ་བླངས་པ་ནི།
ཞེས་པའོ། །དེའི་ཚེ་བློན་པོ་གཞན་རྣམས་ཀྱིས་མིག་ཆུ་བཏོན་ནས་ཐོན་མི་ལ་བཟོད་གསོལ་ཕུལ་བར་གྲགས་སོ།།
ཅེས་བོད་ཡིག་གི་འབྱུང་ཁུངས་གསལ་བར་བཤད་པ་འདི་ནི། བདག་ཅག་གི་སྟོན་པ་ཤཱཀྱ་ཐུབ་པ་དགུང་ལོ་གྱ་གཅིག་པ་དཔའ་བོ་ལྕགས་འབྲུག་ལ་མྱ་ངན་ལས་འདས་པའི་ཚུལ་བསྟན་པ་ནས་བརྩིས་པའི་ལོ་ཉིས་སྟོང་བརྒྱད་བརྒྱ་སོ་གསུམ་པ། རབ་བྱུང་བཅུ་དྲུག་པའི་བགྲང་བྱ་ཉེར་དྲུག་པ་ཆུ་འབྲུག་གི་ལོ། ད་ལྟ་ཡོངས་སུ་གྲགས་པའི་སྤྱི་ལོ་ཆིག་སྟོང་དགུ་བརྒྱ་ང་གཉིས་པའི་དགུན་གྱི་དུས་སུ། རང་རེ་བོད་ཁ་བ་ཅན་གྱི་རིག་གཞུང་ཁྱབ་གདལ་དུ་སྤེལ་བའི་ཆ་རྐྱེན་དུ། ཚེ་ཏན་ཞབས་དྲུང་ངག་དབང་དབྱངས་ལྡན་རིག་པའི་འདོད་འཇོ་ནས་བྲིས་པ་བི་ཛ་ཡནྟུ།། །།
སློབ་དཔོན་ཐོན་མིའི་རྩོམ་ཕུད་ཀྱི་སྦྱོར་འགོད་མདུད་རྒྱ་འགྲོལ་བའི་མཐེབ་མཛུབ་ཅེས་བྱ་བ།
ཤེས་རབ་ཀྱི་ནོར་མཆོག་ལྡན་པའི་སློབ་བུ་འཇམ་དབྱངས་གྲགས་པས་དྲི་བ་བྱེད་རྒྱར། རྒྱལ་བོ་སྲོང་བཙན་སྒམ་པོ་ལ། ཆོས་བློན་ཐོན་མི་སཾ་བྷོ་ཊས་བོད་ཡིག་གསར་བཟོས་མཛད་འཕྲལ་ཡིག་ཕུད་ཀྱི་རྩོམ་ལེ་ཚན་གཉིས་ལས་དང་བོ་ནི།
ཡང་རྗེ་བཙུན་བྱམས་པ་ཆོས་ཅན། ཁྱེད་ལ་གསུང་གི་ཡོན་ཏན་ཁྱད་པར་དུ་འཕགས་པ་ཡོད་དེ། གདུལ་བྱ་རྣམས་ཐར་ལམ་དུ་བཀྲི་བའི་གདམས་ངག་ཟབ་མོའི་ལམ་གྱི་རིམ་པ་གདུལ་བྱའི་སྐལ་བ་དང་འཚམས་པར་རྒྱུན་མ་ཆད་པའི་གསུང་ཚངས་པའི་དབྱངས་དེ་ནི། ལྷ་དང་བཅས་པའི་འཇིག་རྟེན་པའི་རིས་ཐ་དད་པའི་མོས་པ་བཞིན་དུ་ཆོས་ཀྱི་རང་སྒྲ་ལྷང་ལྷང་དུ་སྒྲོགས་པར་མཛད་པའི་ཕྱིར།
ཡང་། རྗེ་བཙུན་བྱམས་པ་ཆོས་ཅན། ཁྱོད་ལ་ཐུགས་ཀྱི་ཡོན་ཏན་ཁྱད་པར་དུ་འཕགས་པ་ཡོད་དེ། རང་དོན་མཐར་ཕྱིན་པ་བརྙེས་པའི་ཚེ་ན་ལས་དང་ཉོན་མོངས་པ་ངན་སོང་ངན་འགྲོའི་རྒྱུར་གྱུར་པ་གང་ཇི་རྙེད་ཅིག་ཡོད་པ་ཀུན་དང་། དེར་མ་ཟད་ཉོན་མོངས་ཀྱི་བག་ཆགས་དང་བཅས་པ་ཐམས་ཅད་སླར་མི་འབྱུང་བའི་ཚུལ་གྱིས་བསལ་བ་སྟེ་རྒྱང་རིང་དུ་དོར་བར་མཛད་པ་དང་། གཞན་དོན་མཐར་ཕྱིན་པ་པརྙེས་པའི་རྟགས་སུ་འགྲོ་བ་རིགས་དྲུག་གའི་རྒྱུད་ཀྱི་ལས་ངན་གྱིས་བཞག་པའི་སྒྲིབ་གཉིས་བག་ཆགས་ཐམས་ཅད་བསལ་ནས། སངས་རྒྱས་ཀྱི་ས་ལ་འགོད་པར་མཛད་པའི་ཕྱིར།
རྐང་བ་ཐ་མ་མགོར་ལེན་དོན་ནི། ཚིག་གི་སྡེབ་སྦྱོར་གྱི་ལྷུ་འགྲིག་པ་དང་འགྲེལ་སླ་བའི་དོན་དུའོ།།
དྲི་བ་བྱེད་མཁན་ན་རེ། བཀའ་དྲིན་ཆེ། དེ་ལྟར་སྦྱོར་འགོད་བྱས་པའི་སྒོ་ནས་རྩོམ་ཕུད་ལེ་ཚན་དང་བོའི་དགོངས་དོན་སེམས་ལ་ཅུང་ཟད་བབས་བྱུང་། ད་ནི་ལེ་ཚན་གཉིས་པ།
དྲི་བ་བྱེད་མཁན་ན་རེ། ངེས་པར་བཀའ་དྲིན་ཆེ་ཞུ། རྩོམ་ཕུད་འདི་ལ་འདི་འདྲའི་གོ་སླ་བའི་འགྲེལ་བཤད་བྱས་པ་ཞིག་བདག་གིས་སྔོན་ཆད་མ་མཐོང་བས། ད་རེབ་བདག་ལ་བློ་སྐྱེད་ཆེན་པོ་གནང་སོང་། བཀའ་དྲིན་ཆེ་ཞུ་ལགས།
ཞེས་པའི་འདི་ནི་ཚེ་ཏན་ཞབས་དྲུང་རང་གིས་སློབ་དཔོན་ཞབས་པད་བསྟེན་ནས་ཚེ་གང་བོར་ཡིག་གཟུགས་ཡུན་རིང་སྦྱངས་པའི་ཉམས་མྱོང་སྦྱར་བའི་བསླབ་བྱར་གལ་ཆེ་བ་གཅིག་ཕྱིས་འབྱུང་བློ་གསལ་རྣམས་ལ་སྐྱེས་ཀྱི་ཚུལ་དུ། སྤྱི་ལོའི་ ༨༢ ཟླ་ ༢ བའི་ཚེས་ ༢༠ ལ་བརྩམས་སོ།། །།
ཡི་གེའི་དག་ཆ་སྐོར་ལ་མཁོ་བའི་ཟུར་རྒྱན་ཉམས་མྱོང་རྒན་པོའི་མཛུབ་རིས་ཞེས་བྱ་བ་བཞུགས་སོ།།
སངས་རྒྱས་ཐམས་ཅད་དང་མཉམ་པར་སྦྱོར་བ་མཁའ་འགྲོ་མ་སྒྱུ་མ་བདེ་བའི་མཆོག་ཅེས་བྱ་བའི་རྒྱུད་ཀྱི་དཀའ་འགྲེལ་བཞུགས་སོ། །
ལྷོ་བྲག་ཉི་སྡེ་དགོན་ནས་བྱུང་བ་ཀརྨ་པ་ཞྭ་དམར་སྤྱན་སྔ་ཆོས་གྲགས་ཕྱག་དཔེ་ལས་བཤུས་པ།
དེ་འབྱུང་བ་ནི་སྣང་བ་ཐོབ་པར་གྱུར་པའོ། །སྡུག་པ་ནི་རང་གི་ཡིད་འཕྲོག་པར་སྣང་བ་དང་། བདག་ལ་གུས་ཤིང་ཆགས་པས་དགའ་བར་བྱེད་པའོ། །དམ་ཚིག་བདག་རྗེས་འབྲང་བ་ནི་རྗེས་སུ་མཐུན་པར་བྱེད་པ་དང་མི་ཉམས་པའོ། །ཤིན་ཏུ་སྦྱོར་དང་སྦྱོར་ཆེན་པོ་ནི་དེ་དག་དང་གཉིས་སུ་མེད་པར་རོལ་པ་དང་མཚན་མ་མེད་པའི་དབྱིངས་ལ་རེག་པའོ། །དེ་དག་ཀྱང་གང་གི་ཡིན་ཞེ་ན། ཐམས་ཅད་ཀྱི་བདག་ཉིད་དཔལ་རྡོ་རྗེ་སེམས་དཔའི་དམ་ཚིག་ལྷ་མོ་མཆོག་རྣམས་སོ་ཞེས་བྱ་བའི་དོན་ཏོ། །
དྲི་མེད་མི་གཡོ་མཉམ་མེད་དམ་པའི་ཆོས་མཆོག་ཅན། །ཡོན་ཏན་ཤིནཏུ་ཕྲ་བའི་ཆ་ལའང་ཚད་མེད་དེ། །དཔེ་ནི་ནམ་མཁའ་དང་ཡང་བསྐྲུནདུ་ཡོད་མ་ཡིན། །དངོས་གྲུབ་མཐའ་ཡས་མཉམ་མེད་དཔེ་དང་བྲལ་བརྣམས། །སེམས་ཅན་ཁམས་ལ་དངོས་གྲུབ་མཆོག་རྣམས་ངེས་པ་སྩོལ། །
དེ་ནི་གནས་ཚུལ་གྱི་གར་བསྟན་པས་སྦྱོར་བའི་བདེ་བ་ལ་གནས་པའི་གར་དུ་གསུངས་པར་ཤེས་པར་བྱའོ། །
གར་གྱི་གླུ་ནི་སྤྲུལ་པ་སྤྲོ་བར་བསྐུལ་བའོ། །དེ་ལས་གང་ཞིག་འཕམ་པརགྱུར་པ་དེས་ཚོགས་ཀྱི་དཀྱིལ་འཁོར་དེར་ཚོགས་ཀྱི་ཟས་ཡོན་དང་བཅས་པ་ཞིག་དབུལ་བར་བྱའོ། །ཚུལ་འདིས་ནི་དཀྱིལ་འཁོར་ཆེན་པོ་དྲུག་གི་ཕྱག་རྒྱ་ཐམས་ཅད་ཚོགས་ཀྱི་མཆོད་པ་གཅིག་ཏུ་སྦྱར་བ་ཡིན་ནོ། །གར་ཡེ་ཤེས་ཀྱི་ཕྱག་རྒྱ་བཤད་ཟིན་ཏོ། །
ད་ནི་རྣམ་པར་ཤེས་པ་ཡེ་ཤེས་ཀྱི་ཕྱག་རྒྱ་སྟོན་ཏོ། དེ་ལ་འདིའི་རང་གི་ངོ་བོ་ནི། པྲ་སེ་ནའི་དངོས་གྲུབ་བོ། །འདིའི་རིགས་གང་གི་ཡིན་པ་ནི་དཔལ་རྡོ་རྗེ་སེམས་དཔའི་སྟེ། འདིར་རིགས་ཐམས་ཅད་ཀྱི་རྣམ་པར་ཤེས་པའི་ཕྱག་རྒྱ་ནི་མ་བཤད་ཀྱི་དཔལ་རྡོ་རྗེ་སེམས་དཔའ་ཉིད་དང་དེའི་ཁྱད་པར་ལས་རྡོ་རྗེ་ཆོས་ལྡན་པའི་ཆོས་ལ་མངའ་བརྙེས་པ་ཡིན་པས། །དེའི་ཕྱག་རྒྱ་པྲ་སེ་ན་མཐོང་བར་བཤད་དོ། །འདིར་གང་དུ་སྦྱར་བ་ནི་རྣལ་འབྱོར་པ་རྣམས་ཀྱིས་དགོས་དོན་ཆེ་ཕྲ་ཐམས་ཅད་མཐོང་བར་འདོད་པ་ལ་སྦྱར་རོ། །
ད་ནི་ལས་ཐམས་ཅད་ཡེ་ཤེས་ཀྱི་ཕྱག་རྒྱ་སྟོན་ཏེ། འདི་ཡང་རིགས་རྣམ་དྲུག་གི་ལས་ཀྱི་ཕྱག་རྒྱའི་བདག་ཉིད་ཁུ་ཚུར་རྣམ་པ་དྲུག་ཡིན་ནོ། །གང་དུ་སྦྱར་བ་ནི་རིགས་སོ་སོ་རང་རང་གི་ལས་ཀྱི་དངོས་གྲུབ་ལ་སྦྱར་རོ། །འདི་རྣམས་ཀྱི་ངོ་བསྟན་པ་ནི་གོང་དུའང་དྲངས་ཏེ་བཤད་ཟིན་ཏོ། །
ལག་པ་གཡོན་པ་བརླ་ལ་བཞག །ཅེས་བྱ་བ་ལ་སོགས་པ་ནི་རྡོ་རྗེ་ཆོས་ཀྱི་དྲི་མ་ཐམས་ཅད་སེལ་བའི་ཕྱག་རྒྱའོ། །བདག་གི་སྙིང་གར་འདྲེན་ཚུལ་དུ། །ཞེས་བྱ་བ་ལ་སོགས་པ་ནི་རྡོ་རྗེ་ཉི་མའི་རེ་བ་སྐོང་བའི་ཕྱག་རྒྱའོ། །བདག་གི་སྙིང་ཁར་འདྲེན་ཚུལ་དུ། །པད་མོ་སྣ་ཚོགས་དམ་པ་འཛིན། །ཞེས་བྱ་བ་ལ་སོགས་པ་ནི་དཔལ་རྟ་མཆོག་གི་དབང་ཕྱུག་དམ་པའི་ཕྱག་རྒྱའོ། །སངས་རྒྱས་རྣམ་པར་འཕྲུལ་པ་ཞེས་བྱ་བ། ཀུན་ཏུ་སྣ་ཚོགས་དམ་ཚིག་གི་རྟོག་པ་སྟེ་དགུ་པའོ། །
ས་སྐྱའི་སྲིད་དབང་ནང་འགལ་བ་སྣ་ཚོགས་ཛ་དྲག་ཏུ་འགྲོ་བཞིན་པའི་སྐབས། ཕག་གྲུ་དང་གཡའ་བཟང་བ་གཉིས་བར་ལ་རྩོད་གཞི་ཡང་ཡང་བྱུང་བའི་ཚེ་ས་སྐྱའི་དཔོན་ཆེན་ལ་གཏུགས་པར་གཡའ་བཟང་པའི་རྒྱབ་སྐྱོར་འོག ཏི་ཤྲི་ཀུན་དགའ་རྒྱལ་མཚན་གྱིས་གོང་དུ་ཞུས་ཏེ་ཕག་གྲུའི་ཁྲི་དཔོན་འཕྲོག་རྩིས་བྱས། དཔོན་ཆེན་དབང་ཕྱུག་བརྩོན་འགྲུས་ཀྱིས་གཡའ་བཟང་བའི་ཕྱོགས་མཛད་དེ་ཕག་གྲུ་བྱང་ཆུབ་རྒྱལ་མཚན་ལ་དོ་དམ་དང་ཚ་འདྲི་སོགས་མནར་གཅོད་བཏང༌།
འོན་ཀྱང་ཕྱིས་སུ་ཀུན་སྤངས་པ་རང་ཉིད་ས་སྐྱ་ནང་ཁུལ་ནས་བཀྲོངས་པ་དང༌། དཔོན་ཆེན་རྒྱལ་བཟང་བ་ཡང་ལྷ་རྩེར་རྐྱེན་འདས་བྱུང་བ་སོགས་ཀྱི་རྐྱེན་གྱིས་བྱང་བ་ཁྲི་དཔོན་གྱིས་ཞུས་བསྐུལ་ལྟར། དཔོན་ཆེན་དབང་ཕྱུག་བརྩོན་འགྲུས་ཀྱིས་གཙང་དམག་བསྡུས་ཏེ་ལྷ་ཁང་ཆེན་མོ་བསྐོར་སྟབས། བོད་ཤིང་རྟ་སྤྱི་ལོ་ ༡༣༥༤ ལོར་ཕག་གྲུའི་དམག་དཔུང་ས་སྐྱར་བསྐྱོད་དེ་གཡུལ་དུ་ཞུགས་ནས་གཙང་དམག་ལ་ཕམ་ཉེས་ཆེན་པོ་བཟོས། ས་སྐྱའི་རྒྱལ་རབས་འཐོར་ཞིག་ཏུ་གྱུར་ཅིང་སྲིད་དབང་ཕག་མོ་གྲུ་པའི་ལག་ཏུ་ཤོར་ཏེ་ཕག་གྲུའི་སྲིད་དབང་དངོས་སུ་བཙུགས་པ་ཡིན།
ཕག་གྲུའི་ཁུ་བོས་ཁྲི་དཔོན་བྱེད་སྐབས་ཁོ་པའི་ས་སྡེའི་ཁོངས་གཏོགས་ཀྱི་ཁྱིམ་ཚང་ ༢༨༠ གཡའ་བཟང་པས་འཕྲོགས་པ་དང༌། རྗེས་སུ་སི་ཏུ་བྱང་ཆུབ་རྒྱལ་མཚན་ཁྲི་དཔོན་དུ་སླེབས་མ་ཐག་གཡའ་བཟང་པས་རང་གི་ཁུ་བོའི་དུས་སུ་འཕྲོག་པའི་ས་ཁང་མི་གསུམ་དཔུང་ཤུགས་ཀྱིས་ཕྱིར་བླངས། དེ་རྗེས་གཡའ་བཟའ་པས་ཕག་གྲུའི་སྟེང་དུ་དམག་གིས་ཚུར་རྒོལ་ལན་འགའ་བྱས། གཡའ་བཟང་པའི་རྒྱབ་ཏུ་ཚལ་པ་ཡོད་པ་མ་ཟད། ས་སྐྱའི་དཔོན་ཆེན་རྣམས་ཀྱིས་ཀྱང་རྒྱབ་རྩ་བྱས་པར་བརྟེན། ཁ་མཆུའི་རྩ་བ་མ་ཆོད་པར་དམག་འཁྲུག་ཀྱང་ཤོར།
དེ་མིན་ལུང་མ་བསྟན་གྱི་ཞྭ་གོས་གྱོན་པ་དང༌། བཟང་པོའི་སྤྱོད་པ་དང་མི་མཐུན་པའི་བྱ་བ་བྱེད་མི་ཆོག་པའི་བཅད་རྒྱ་གཏན་འབེབས་གནང་བ་སོགས་ཀྱི་སྒྲིག་སྲོལ་གསར་དུ་མཛད།
ཡབ་ཕག་གྲུ་བསོད་ནམས་བཟང་པོ་དང༌། ཡུམ་མང་ཉི་མ་གཉིས་ཀྱི་སྲས་སུ་རབ་བྱུང་དྲུག་པའི་ལྕགས་འབྲུག་སྤྱི་ལོ་༡༣༤༠ལོར་འཁྲུངས། གཞོན་ནུའི་དུས་སུ་བླ་མ་ཀླུ་ལུང་གྲགས་པ་ལས་ཀློག་བསླབས། ཚེས་བཞི་གྲགས་པ་རྒྱལ་མཚན་གྱི་དྲུང་དུ་དགེ་བསྙེན་གྱི་སྡོམ་པ་ཞུས་པའི་མཚན་གྲགས་པ་བཟང་པོ་དང༌།
རྩེ་ཐང་གི་གྲྭ་ས། སྒོས་གཞིས། འབྲོག་དགེ་རུ། དབང་རིགས་རྣམས། གྲགས་པ་རིན་ཆེན་ལ་བྱིན་ལ། རྩེ་ཐང་གི་ཆོས་སྡེ་འདི་མ་ཞིག་པ་དང༌། གྲྭ་ས་མ་ཉམས་པ། བསྟན་པའི་བྱ་བ་ཚུལ་དང་མཐུན་པ། ཁྱོད་གྲགས་པ་རིན་ཆེན་གྱིས་ཁུར་ཁུར་ལ་འབད་པ་ཐོན། ཅེས་གསལ་བ་ལྟར་རབ་བྱུང་དྲུག་པའི་ཤིང་སྦྲུལ་སྤྱི་ལོ་༡༣༦༥ནས་རབ་བྱུང་དྲུག་པའི་ཆུ་གླང་སྤྱི་ལོ་༡༣༧༣ལོའི་བར་ཕག་གྲུའི་སྲིད་ཀྱི་འགན་བཞེས། རབ་བྱུང་དྲུག་པའི་ཆུ་གླང་ཟླ་བ་དགུ་པའི་ཚེས་སུམ་ཅུ་ཉིན་སྐུ་གཤེགས།
རིག་གནས་ཐད་སྐབས་དེར་བོད་ཁམས་ཀྱི་སྤྱི་ཚོགས་ཞི་བདེ་དང་དཔལ་འབྱོར་འཕེལ་རྒྱས་བྱུང་སྟབས་རིག་གནས་དར་རྒྱས་འགྲོ་བར་སྐུལ་འདེད་ཆེན་པོ་ཐེབས་ཏེ་རྩོམ་རིག་དང༌། མཚན་ཉིད་རིག་པ། ལོ་རྒྱུས་རིག་པ༑ སྒྱུ་རྩལ་སོགས་ཡར་རྒྱས་ཆེན་པོ་བྱུང༌། དཔེར་ན། ༵༵རྒྱལ་རབས་གསལ་བའི་མེ་ལོང་ཀཀ དང༌། ༵༵དེབ་ཐེར་དམར་པོ་ཀཀ ༵༵བུ་སྟོན་ཆོས་འབྱུང་ཀཀ སོགས་ལོ་རྒྱུས་ཀྱི་དེབ་ཐེར་སྙན་གྲགས་ཅན་དང༌། སྙན་གྲགས་ཆེ་བའི་དམངས་ཁྲོད་རྩོམ་རིག་ ༵༵གླིང་གེ་སར་རྒྱལ་པོའི་སྒྲུང་ཀཀ སོགས་བྱུང་ནས་བོད་མི་རིགས་ཀྱི་བསམ་བློའི་འཚོ་བ་ཕུན་སུམ་ཇེ་ཚོགས་སུ་བཏང་བ་ཡིན།
དགུང་ལོ་ཉེར་དྲུག་པ་རབ་བྱུང་དྲུག་པའི་ལྕགས་བྱ་སྤྱི་ལོ་༡༣༨༡ལོར་སྤྱན་སྔ་བསོད་ནམས་གྲགས་པ་ཕག་གྲུའི་སྡེ་སྲིད་ཀྱི་ཁྲི་ལ་བསྐོ་བཞག་གནང་སྟེ། རྗེ་ཉིད་མུ་མཐུད་དེ་ཐེལ་གྱི་གདན་ས་བསྐྱངས། རྗེ་ཙོང་ཁ་པ་ཆེན་པོས་བླ་མར་བསྟེན་ནས་དད་གུས་ཚད་མེད་སྐྱེས།
དགུང་ལོ་སོ་གཅིག་པ་རབ་བྱུང་དྲུག་པའི་མེ་སྟག་སྤྱི་ལོ་༡༣༨༦ལོར་སྐུ་གཤེགས། འདི་ལ་ཚེས་བཞི་གསར་མ་པའང་ཟེར།
རབ་བྱུང་དྲུག་པའི་ས་ཕག་སྤྱི་ལོ་༡༣༥༩ལོར་འཁྲུངས། དགུང་ལོ་དགུ་པར་སྤྱན་སྔ་བཅུ་གཉིས་པའི་དྲུང་དུ་དགེ་བསྙེན་གྱི་སྡོམ་པ་བཞེས་པའི་མཚན་བསོད་ནམས་གྲགས་པར་གསོལ།
རབ་བྱུང་ལྔ་པའི་ཆུ་སྟག་སྤྱི་ལོ་༡༣༠༢ལོར་སྐུ་འཁྲུངས། དགུང་ལོ་གསུམ་པ་ནས་ཡི་གེ་འབྲི་ཀློག་སློབ་འགོ་ཚུགས། དགུང་ལོ་བདུན་པར་སྤྱན་སྔ་ཚེས་བཞི་པའི་མདུན་ནས་དགེ་བསྙེན་གྱི་སྡོམ་པ་ཞུས། དགུང་ལོ་དགུ་པར་མཁན་ཆེན་ཚུལ་དར་པའི་དྲུང་ནས་རབ་ཏུ་བྱུང༌། དགུང་ལོ་བཅུ་བཞི་པར་ས་སྐྱ་ལ་བྱོན་ནས་སློབ་གཉེར་མཛད། དགུང་ལོ་ཉེར་གཅིག་པ་རབ་བྱུང་ལྔ་པའི་ཆུ་ཁྱི་སྤྱི་ལོ་༡༣༢༢ལོའི་ཟླ་བ་དགུ་པའི་ཚེས་བཅུ་བཞིའི་ཉིན་སྣེ ་གདོང་རྩིས་བླངས་ཏེ་ཕག་གྲུའི་ཁྲི་དཔོན་མཛད།
དགུང་ལོ་ཞེ་བརྒྱད་པ་རབ་བྱུང་དྲུག་པའི་ས་གླང་སྤྱི་ལོ་༡༣༤༩ལོར་བོད་ཁམས་ཡོངས་ལ་དབང་སྒྱུར་བྱེད་ཐུབ་པའི་སྟོབས་འབྱོར་དང་དམག་དབང་ཐོབ། དོན་དངོས་ཐོག་བོད་ཡོངས་ཀྱི་བདག་པོར་གྱུར། དགུང་ལོ་ང་གསུམ་པ་རབ་བྱུང་དྲུག་པའི་ཤིང་རྟ་སྤྱི་ལོ༡༣༥༤ལོར་བོད་ཡོངས་ལ་དབང་སྒྱུར་དངོས་སུ་བྱེད་ཐུབ་པར་བྱུང༌། དགུང་ལོ་རེ་བཞི་པ་རབ་བྱུང་དྲུག་པའི་ཤིང་སྦྲུལ་སྤྱི་ལོ་༡༣༦༥ལོར་བསྙུན་བབ་ལྕི་སྟབས་ཤཱཀྱ་རྒྱལ་མཚན་ཕག་གྲུ་སྡེ་སྲིད་ཀྱི་ཁྲི་ལ་བཀོད། རབ་བྱུང་དྲུག་པའི་ལྕགས་ཕག་སྤྱི་ལོ་༡༣༧༡ལོར་དགུང་ལོ་བདུན་ཅུའི་ཐོག་སྐུ་གཤེགས།
ཡབ་ཆེ་ས་སངས་རྒྱས་རྒྱལ་མཚན་དང༌། ཡུམ་ཀུན་དགའ་དཔལ་འཛོམས་གཉིས་ཀྱི་སྲས་སུ་རབ་བྱུང་བདུན་པའི་ཆུ་གླང་སྤྱི་ལོ་༡༤༣༣ལོར་རྩེད་ཐང་གི་གདན་སར་ཕེབས། དགུང་ལོ་བཅུ་དྲུག་པ་སྤྱི་ལོ་༡༤༤༨ལོར་ཕག་གྲུའི་སྡེ་སྲིད་ཀྱི་ཁྲི་ལ་བསྐོས། དགུང་ལོ་སོ་ལྔ་པ་སྤྱི་ལོ་༡༤༦༧ལོར་གདུང་སྲས་རིན་ཆེན་རྡོ་རྗེ་རྩེད་ཐང་གི་གདན་སར་བསྐོས། སྤྱི་ལོ་༡༤༨༡ལོར་ཀུན་དགའ་ལེགས་པ་སྡེ་སྲིད་ཀྱི་ཁྲི་ལས་བཤོལ་ཏེ་དགོན་གསར་དུ་གདན་དྲངས། སྤྱན་སྔ་ངག་གི་དབང་པོ་ལྷོ་ནས་གདན་དྲངས་ཏེ་ཕག་གྲུའི་སྡེ་སྲིད་ཀྱི་ཁྲི་ལ་བསྐོས། དགུང་ལོ་ང་གཅིག་པ་རབ་བྱུང་བརྒྱད་པའི་ཆུ་ཡོས་སྤྱི་ལོ་༡༤༨༣ལོར་སྐུ་གཤེགས།
སྡེ་སྲིད་གྲགས་པ་རྒྱལ་མཚན་གྱི་སྤུན་མཆེད་དུ་འཁྲུངས། རིན་སྤུངས་པའི་སྲས་མོ་ཀུན་དགའ་དཔལ་འཛོམས་ཁབ་ཏུ་བསུས། སྤྱི་ལོ་༡༤༣༢ལོར་སྐུ་མཆེད་གྲགས་པ་རྒྱལ་མཚན་སྐུ་གཤེགས་པས་སྲས་ཆེ་བ་གྲགས་པ་འབྱུང་གནས་སྡེ་སྲིད་བསྐོས། སྤྱི་ལོ་༡༤༤༥ལོར་སྲས་གྲགས་པ་འབྱུང་གནས་སྐུ་གཤེགས་པ་དང་སྣེ་གདོང་གི་སྲིད་དབང་བཟུང༌། སྤྱི་ལོ་༡༤༤༨ལོར་སྲས་ཆུང་བ་ཀུན་དགའ་ལེགས་པ་སྡེ་སྲིད་དུ་བསྐོས། རབ་བྱུང་བརྒྱད་པའི་མེ་བྱི་སྤྱི་ལོ་༡༤༥༦ལོར་སྐུ་གཤེགས།
གཡག་རྔ་གྲོང་ཁྱེར་གྱི་ཁོངས་སུ་བོད་པ་ཤང་ཞིག་ཡོད་པ་དེ་ལ་རབ་རྒྱས་ཤང་ངམ་གཡང་སྐྱིད་ཤང་ཟེར། ཤང་ཡོངས་ལ་ལྕང་ལོ་དང་དཀར་རི། ཚེ་དཀར། ལེགས་ལོ། རྒྱ་ལ་བཅས་གྲོང་སྡེ་ལྔ་འདུག གྲོང་མིང་དེ་ཚོ་ནི་བོད་སྐད་ཡིན་ཐག་ཆོད་མོད། ད་ལྟར་རྒྱུ་མཚན་ཤེས་མཁན་གཅིག་ཀྱང་མེད་པས་རྒྱ་ཡིག་གི་སྒྲ་གདངས་ལྟར་བྲིས་པ་ཡིན། སྐད་ནི་གྱ་གྱུ་རི་བོའི་ཚུར་ལོགས་སུ་གནས་པའི་བཙན་ལྷ་ཡུལ་གྱི་རྒྱལ་རོང་སྐད་དང་གཅིག་པ་རེད།
དགོན་པ་འདི་ནི་ཆོས་འཁོར་རབ་རྒྱས་གླིང་ཞེས་དགེ་ལུགས་པའི་དགོན་པ་ཞིག་རེད། ཤང་དེའི་མིང་ལ་རྒྱ་ཡིག་ནང་ཞེས་པ་ནི་རབ་རྒྱས་ཞེས་པའི་འགྱུར་ཡིག་མིན་ནམ་བསམས་ཀྱང་ལ་ལ་ཡིས་གཡང་སྐྱིད་ཅེས་པའི་སྒྲ་བསྒྱུར་རེད་ཟེར། དེ་ཡང་རྒྱུ་མཚན་མེད་པ་མིན་ཏེ་བོན་པོས་གཡང་ལ་ཧ་ཅང་དང་དོད་བྱས་པས་སོ།།
བྲག་ངོས་དྲུག་པ། རྒྱལ་པོ་ལྷ་རྣམས་ཀྱི་དགའ་བོ་མཐོང་ན་དགའ་བ་རྟག་ཏུ་བཙུན་མོའི་འཁོར་གྱི་ནང་ངམ། སྟེང་གི་ཁང་བཟང་གི་གཞིའམ། སྐྱེད་མོས་ཚལ་ཡོད་ཀྱང་རུང་གི་སྐྱེས་བོ་རྣམས་ཀྱི་དོན་གང་ཡིན་པ་དག་ཞུ་བར་བྱ་སྟེ་དགའ་བར་མི་བྱའོ། །བདག་སྐྱེས་རྒུ་སྐྱོང་བ་ནི་ལན་ལ་རེ་བའི་ས་མིན་ཏེ། ཚེ་འདིར་ཡང་དེ་དག་བདེ་བ་དང་། ཕྱི་མ་ཡང་བདེ་འགྲོ་མཐོ་རིས་ཀྱི་འཇིག་རྟེན་དུ་སྐྱེས་པའི་ཆེད་དུ་སྟེ། སྐྱེས་རྒུ་སྐྱོང་བ་ནི་ཁུར་ཡིན་ནོ་སྙམ་དུ་བདག་རྟག་ཏུ་སེམས་སོ། །
བྲག་ངོས་དང་པོ། ཆོས་ཀྱི་ཡི་གེ་འདི་རྒྱལ་པོ་ལྷ་རྣམས་ཀྱི་དགའ་བོ་མཐོང་ན་དགའ་བས་བྲིས་པ། འདིར་སྲོག་དང་ལྡན་པ་སུ་ཡང་མངོན་པར་བསད་པར་མི་བྱ་ཞིང་། མཆོད་སྦྱིན་ཀྱང་མི་བྱའོ། །དུས་སྟོན་དག་ཀྱང་མི་བྱའོ། །དེ་ཅིའི་ཕྱིར་ཞེ་ན། རྒྱལ་པོ་ལྷ་རྣམས་ཀྱི་དགའ་བོ་མཐོང་ན་དགའ་བ་ནི་དུས་སྟོན་ལ་སྐྱོན་མང་དུ་མཐོང་ངོ་། །འོན་ཀྱང་འདི་ན་ཡང་རྒྱལ་པོ་ལྷ་རྣམས་ཀྱི་དགའ་བོ་མཐོང་ན་དགའ་བའི་བསམ་པ་དང་མི་འགལ་བའི་དགེ་བའི་དུས་སྟོན་ཅུང་ཟད་ཅིག་ནི་མཆིས་སོ། །
བྲག་ངོས་བདུན་པ། སྔོན་གྱི་རྒྱལ་པོ་རྣམས་ནི་རྔོན་བྱེད་པ་སོགས་ཀྱི་རྩེད་མོ་ལ་སྤྱོད་དོ༑ །རྒྱལ་པོ་ལྷ་རྣམས་ཀྱི་དགའ་བོ་མཐོང་ན་དགའ་བ་ནི། དབང་བསྐུར་བའི་ལོ་བཅུ་པ་ལ་བབས་པ་ན། ཡང་དག་པའི་སངས་རྒྱས་ཀྱི་བསྟན་པ་ལ་ཞུགས་ཏེ། ཆོས་ཀྱི་རྩེད་མོ་རྣམ་པ་སྣ་ཚོགས་པ་འདི་ལྟ་སྟེ། བྲམ་ཟེ་དང་། རབ་བྱུང་དང་། རྒན་རབས་ལ་ཕུ་དུད་དང་། གསེར་གྱི་སྦྱིན་པ་དང་། ཡུལ་རྣམས་སུ་ཆོས་ཀྱི་བསླབ་པ་སྟོན་པ་དག་བྱེད་དོ། །
སྔོན་གྱི་ཚེ་རྒྱལ་པོ་ལྷ་རྣམས་ཀྱི་དགའ་བོ་མཐོང་ན་དགའ་བའི་ཚང་མང་དུ་སྲོག་ཆགས་བརྒྱ་སྟོང་ཕྲག་དུ་མ་ཉིན་རེ་བཞིན་ཚོད་མའི་སླད་དུ་གསོད་པར་བྱེད་དོ། །འོན་ཀྱང་ད་ལྟ་ཆོས་ཀྱི་ཡི་གེ་བྲིས་པའི་རྗེས་སུ་སྲོག་ཆགསས་སུམ་ཁོ་ན་འདི་ལྟ་སྟེ། རྨ་བྱ་གཉིས་ད་དང་། ཤྭ་བ་གཅིག་ཚོད་མའི་སླད་དུ་གསོད་དོ། །འོན་ཀྱང་ཤྭ་བ་ནི་རྟག་རེས་སུ་མིན་ནོ། །སྲོག་ཆགས་གསུམ་པོ་འདི་ཡང་མ་འོངས་པ་ན་གསོད་པར་མི་འགྱུར་རོ། །
བྲག་ངོས་བརྒྱད་པ། རྒྱལ་པོ་ལྷ་རྣམས་ཀྱིདགའ་བོ་མཐོང་ན་དགའ་བ་འདི་ལྟར་སྨྲའོ། །འདི་ན་མི་རྣམས་ཀྱིས་བུ་དང་མནའ་མ་དང་མགྲོན་པོ་འབྱོར་བདག་གི་ཚེ་དང་། རང་གི་སྐྱེས་སྐར་ལ་བབས་པ་ན་དུས་སྟོན་བྱེད་དོ། །འོན་ཀྱང་བུད་མེད་ཀྱི་སླད་དུ་དུས་སྟོན་བྱེད་པ་དག་ཐ་ཆད་པའོ། །དེས་ན་དེང་ནས་བདག་ཅག་བྲམ་ཟེ་དང་། དགེ་སྦྱོང་དང་། རྒན་རབས་དང་༑ གཡོག་འཁོར་གྱི་ཆེད་དུ་དུས་སྟོན་བྱ་བར་རིགས་སོ། །
ཅེས་པའང་རང་བཞིན་སྤྲུལ་པའི་ཞིང་ཁམས་དང་ཁྱད་པར་མ་མཆིས་པ་རྔ་ཡབ་པདྨ་འོད་ཀྱི་ཞིང་མཆོག་དམ་པར་བགྲོད་པའི་སྨོན་ལམ་དཔལ་རིའི་གསང་ལམ་ཞེས་བྱ་བ༔ སྙན་བརྒྱུར་རྡོ་རྗེ་བཙུན་མོའི་རྣལ་འབྱོར་བ་དྷརྨཱ་ཀིརྟིའི་བཞེད་སྐོངས་སུ་དཔལ་ཨོ་རྒྱན་ཆོས་ཀྱི་རྒྱལ་པོ་ཡབ་ཡུམ་གྱི་ཐུགས་རྗེའི་ཟླ་ཟེར་སྙིང་ལ་འཛགས་པའི་བྱིན་རླབས་ལས༔ འོད་གསལ་རྫོགས་པ་ཆེན་པོ་མངོན་སུམ་གྱི་གནད་ལ་གོམས་པའི་རྣལ་འབྱོར་པ་ཧེ་རུ་ཀ༔ པདྨ་དབང་ཆེན་གྱིས་བསམ་ཡས་མཆིམས་ཕུའི་འོག་མིན་མཁའ་འགྲོའི་ཚོགས་ཁང་མེ་ཏོག་གི་མཚམས་མལ་དུ་སྦྱར་བའོ།།
གླུ་རྒྱལ་བཙན་འཁོར་རྦབ་ཆུ་། རྒྱས་ཆུ་དང་། རྡོ་རྗེ་ཕག་མོའི་གནས་ཁང་སོགས་ད་དུང་བྲག་རི་དང་། སྤང་རི་དང་། ནགས་རི་སོགས་མཛེས་ལྗོངས་བསམ་གྱི་མི་ཁྱབ་པ་ཡོད
མདོ་སྨད་ཆོས་འབྱུང་དེབ་ཐེར་རྒྱ་མཚོ་ལས། “ཁྲི་བཀྲ་ཤིས་བརྩེགས་པའི་སྲས་འོད་ལྡེ་ལ་སྲས་བཞི་བྱུང་བའི་གཉིས་པ་ཁྲི་ལྡེ་མདོ་ཁམས་སུ་ཕེབས་ནས། མཚོ་སྔོན་འདིར་གཞིས་བཟུང་སྟེ་ཁྲི་དཔོན་མཛད། ཙོང་ཁ་ཡུལ་ཆེན་བཅོ་བརྒྱད་སོགས་མདོ་སྨད་ཕལ་ཆེར་ལ་མངའ་མཛད་པའི་རྒྱུད་དུ་སྤྱན་དོན་ཆེན་པ་སོགས་བྱུང་པར་བཤད་ལ། ད་དུང་ཡང་ཁྲི་དཔོན་དེའི་རྒྱུད་པ་དཔལ་རིས་ཕྱོགས་སུ་ཡོད་པ་ལ། འཕན་ཡུལ་རང་སྐད་མ་ཉམས་པས་ཁྲི་དཔོན་དུ་འབོད་པ་ཡོད་སྣང་། ”ཞེས་གསུངས་སོ།།
ྃ༔ ཟབ་ཆོས་ཞི་ཁྲོ་དགོངས་པ་རང་གྲོལ་ལས། བསྐང་བཤགས་ཉམས་ཆག་རང་གྲོལ་གྱི་ཐུགས་དམ་བསྐང་བའི་རིམ་པ་བཞུགས་སོ།།
ཕྱེ་མ་ལེབ་ཅེས་པ་ལ་ཆེ་ཆུང་ཁ་དོག་ལ་སོགས་པ་རིགས་མི་འདྲ་བ་མང་ཙམ་མཆིས་ཀྱང་དགོས་པ་སེར་ཁྲ་སྟེ། དེའང་ལུས་པོར་ཧའོ་སྨི18ཙམ་དང་། གཤོག་པ་བརྐྱངས་ན་གཡས་ནས་གཡོན་བར་སྨི54ཙམ་ཡོད་ཅིང་། གཟུགས་དབྱིབས་དང་མགོ་རྭ་སོགས་སྦྲང་མ་དང་འདྲ། གཤོག་པ་སྲབ་ལ་ཆེ་ཞིང་སྒོར་བ་བཞི་ལྡན་གྱི་སྒང་གཉིས་ཆེ་ཞིང་གཤམ་གཉིས་ཆུང་བ་ཡིན། སྒང་ངམ་སྟེང་གི་གཤོག་རྩའི་ཕྱེ་ཙམ་དམར་སེར་དང་། མཐར་ཉེ་བའི་སེར་མདོག་སེར་ནག་གི་ཐོག་སྒོར་བ་ཞིག་ཡོད་པ། གཤོག་པའི་སྣེ་མོའི་ཕྱེད་ཀ་ནག་པོའི་སྟེང་སེར་ཁྲ་ཅན་གྱི་ཐིག་དྲུག་ཡོད། གཤམ་གྱི་གཤོག་དཀྱིལ་དུ་སྒོར་ཐིག་ངང་སེར་ཅན་ཡོད།
ཁྲབ་གཤོག་ཁག་གི་འབུ་སྲིན་ཡིན་པ་དང་། གཤོག་པ་ཆེན་པོའི་སྟེང་དུ་ཁྲབ་ལེབ་མང་པོ་བསྒྲིགས་ཡོད་ལ་ཚོན་ཁྲའི་རི་མོ་གྲུབ་ཡོད། ཕྱེ་ལེབ་ཀྱི་འབུ་ཕྲུག་ལ་སྤྱིར་བཏང་དུག་སྤུ་དང་། དྲིན་ངན་གཤེར་རྨེན། ཕྱེ་ལེབ་དར་མ་ལ་དབྱུ་གུའི་གཟུགས་ཀྱི་དབང་རྭ་ཡོད་པ་དང་། ས་ལ་བབས་ཏེ་སྡོད་སྐབས་གཤོག་པ་ཟུང་རྒྱབ་ཏུ་ཕན་ཚུན་འབྱར་ནས་ཡར་བསླངས་ཏེ་འཇོག ཕྱེ་ལེབ་ཕལ་ཆེ་བ་ཉིན་དཀར་རྒྱུ་བ་ཡིན།
ཕྱེ་མ་ལེབ་ལ་འཛམ་གླིང་སྟེང་རིགས14000ལྷག་ཡོད་པ་དང་མང་ཆེ་བ་མེ་གླིང་དང་ཡཱ་མཱ་ཞུན་གཙང་པོའི་བཞུར་རྒྱུན་དུ་རིགས་མང་། ཀྲུང་གོ་ནས་རིགས1200ལྷག་ཡོད། ཕྱེ་མ་ལེབ་ནི་རྣམ་འགྱུར་ཆ་ཚང་གི་འབུ་སྲིན་ཡིན་ཏེ། ཚེ་གང་བོར་བརྒྱུད་རིམ་བཞི་ལ་ངེས་པར་བརྒྱུད་དགོས་སྟེ། སྒོ་ང་དང་འབུ་ཕྲུག ཉལ་འབུ། འབུ་དར་མ་བཅས་ཡིན།
སྨྱུང་གནས་ཀྱི་ཕྱག་བཞེས་ཇི་ལྟར་བྱུང་བ་དང་། དེའི་ཕན་ཡོན། ཇི་ལྟར་སྲུང་ཚུལ། སྒྲ་དོན་དང་ཐེག་ཆེན་གསོ་སྦྱོང་དང་སོ་ཐར་གྱི་བསྙེན་གནས་ཡན་ལག་བརྒྱད་པ་གཉིས་མི་འདྲ་བའི་ཚུལ་བཅས་རིམ་བཞིན་བཞིན་འགོད་པ་ལ།
སྨྱུང་གནས་ཞེས་པའི་སྒྲ་དོན་དང་། ཐེག་ཆེན་གསོ་སྦྱོང་དང་། སོ་ཐར་བསྙེན་གནས་ཡན་ལག་བརྒྱད་པ་གཉིས་མི་འདྲ་བའི་ཚུལ་ནི།༽
དེ་རྗེས་མགོ་ལོག་གི་མི་རྒྱུད་བྱུང་ཚུལ་ནི། བོད་ཀྱི་རུས་ཆེན་བཞིའི་ནང་སྟོང་ཞེས་བྱ་བ་དེ་ཉིད་ཡིན་ལ། དེ་ལ་ཨ་ལྕགས་འབྲི་ཞེས་ཟེར། འབྲི་འདི་ལ་འབྲུ་ཞེས་འབྲི་བ་དང་འབྲི་ཚུལ་གཉིས་ཡོད་དེ། མདོ་སྨད་ཆོས་འབྱུང་སོགས་དག་རུས་མཛོད་སྔོན་མ་ཁ་ཤས་སུའང་འབྲུ་ཞེས་བྲིས་པ་ཡོད་མོད། རུས་མཛོད་དག་ཏུ་འབྲུ་རྗེ་རྭ་ཅོ་ཅན་བཅོ་བརྒྱད་ཀྱི་གདུང་རིགས་ཞེས་བྲིས་ཡོད་པ་དང་། འབྲི་གུང་གི་འབྲི་ཡང་གུག་གུ་ཅན་དུ་གཏན་དུ་འཁེལ་ཞིང་། དེ་ཡང་འབྲི་རིགས་ཀྱི་རུས་ཡིག་ཡིན་པར་གདའ་བས་འདིར་ཡང་དེ་ལྟར་དུ་གུག་གུ་ཅན་འབྲི་བར་བྱའོ།།
བོད་མི་ཆགས་ཚུལ་ནི། ཐང་གིས་ནུབ་ཕྱོགས་སུ་རྒྱ་བསྐྱེད་པའི་སྐབས་རྨ་སྟོད་མགོ་ལོག་གི་ས་ཆ་སོགས་སུ་ཐང་དམག་གིས་མ་བཟུང་བར། དེ་གར་གཉུག་མར་གནས་པའི་བོད་ཀྱི་མི་སྡེ་ཡོད་པ་ནི། རྨར་རོལ་གྱི་ས་ཆའི་སྟོད་དུ་སྦྲ་རིགས་ཀྱི་དཔོན་གཉན་རྩེ་ཟེར་བ་ཡོད་ལ། བར་དུ་སྦྲ་རིགས་ཀྱི་དཔོན་མཁར་རེ་ཟེར་བ་ཡོད། སྨད་དུ་སྦྲ་རིགས་ཀྱི་དཔོན་བ་ལི་ཟེར་བ་འབངས་བཅས་ཡོད།
འདུས་མིང་འབྲུ་མང་མ་ལ་འབྲུ་མང་པོ་འདུ་བའི་འདང་ཚད་ལ་སྒྲའི་རྣམ་ཆ་སྟེ་ཚེག་ཁྱིམ་སོགས་ཀྱི་འདང་ཚད་དང་། སྒྲ་དོན་འདྲེས་རུང་གི་སྐད་ཆའི་སྡེ་ཚན་ཆུང་ཤོས་ཏེ་མིང་རྒྱུའི་ཕྱོགས་ཀྱི་འདང་ཚད་དེ་ཕྱོགས་གཉིས་ཀྱི་འདང་ཚད་ངོས་གཟུང་བར་བྱ་སྟེ། དེ་ཡང་སྒྲའི་རྣམ་ཆའམ་ཚེག་ཁྱིམ་ཕྱོགས་ཀྱི་འདང་ཚད་ལ་ཉུང་མཐའ་ཡང་གསུམ་དགོས་ཏེ། དཔེར་ན་ཁྱུང་སྔོན་སྐྱེས་ཞེས་པ། མིང་རྒྱུའི་འདང་ཚད་ལ་མིང་རྒྱུ་ཆུང་གསེད་བྱས་ན་གསུམ་ལས་མི་ཉུང་བ་དང་། མིང་རྒྱུའི་བསགས་རིམ་གཉིས་ལས་མ་ཉུང་བ་ཞིག་དགོས་སོ། །
མིང་འབྲུ་མང་མའི་བྱེད་ནུས་ཀྱི་གོ་ས་ནི། རང་ཉིད་ལ་སྦྱོར་ཆ་དུ་མ་འདུས་ཕྱིར་འདུས་མིང་གི་ཁོངས་སུ་བཞག་པ་དང་། རྗོད་བྱེད་ཀྱི་ནུས་པའི་ཆ་ནས་དོན་གྱི་ཁྱད་པར་སྟོན་པ་མ་ཡིན་པར། མཚོན་བྱ་སྤྱི་ལྡོག་དེ་ལ་སྨོས་མིང་གི་ནུས་པ་ཐོན་པ་ཞིག་ཡིན་ཕྱིར་མིང་གི་ཁོངས་སུ་བཞག་པ་ཡིན་ནོ། །
གཞན་ཡང་འདུས་མིང་འབྲུ་མང་མ་འདི་ལ་རྣམ་པའི་ཐད་ནས། འབྲུ་མང་མ་མ་ཡིན་པའི་འདུས་མིང་དང་བསྡུར་ན་རང་ཉིད་ལ་མིང་རྒྱུ་དང་འབྲུ་མ་གཉིས་ཀའི་བསགས་ཆ་མང་པོ་ཡོད་པས་ན་འདུས་མང་འབྲུ་མང་མ་འདི་མིང་ཚོམ་གྱི་ཁོང་སུའང་འགྲོ་བ་ཡིན།
དངོས་པོའི་མིང་དུ་ཤས་ཆེ་བའི་བརྗོད་གཞི་སྔོན་དང་དེར་གྲངས་སམ་ཁྱད་ཆོས་བརྗོད་པའི་མིང་གི་གསལ་འདེབས་ཤིག་གཞུག་ཏུ་བཀོལ་བ་ནི་གཞི་གསལ་སྦྱོར་སྡེ་སྟེ། དཔེར་ན། སངས་རྒྱས་དང་སྟོང་སྦྱར་བ། སྐྱེས་བུ་དང་གསུམ་སྦྱར་བ། སྡེ་སྣོད་དང་གསུམ་སྦྱར་བ། བདུན་ཕྲག་དང་བདུན་སྦྱར་བ། ཡུལ་གྱི་སྐྱེ་མཆེད་དང་དྲུག་སྦྱར་བ། ཐུགས་རྗེ་དང་ཆེན་པོ་སྦྱར་བ། སྟོང་ཉིད་དང་ཆེན་པོ་སྦྱར་བ། ལྕགས་རི་དང་རིང་བོ་སྦྱར་བ། ལྟོ་འཕྱེ་དང་ཆེན་པོ་སྦྱར་བ། དེབ་ཐེར་དང་སྔོན་པོ་སྦྱར་ལྟ་བུའོ།།
འདུས་མིང་འབྲུ་མང་མ་ནི་མིང་དང་མིང་འདུས་ནས་གྲུབ་པའི་འདུས་མིང་གི་ཡ་གྱལ་ཞིག་ཡིན་པ་དང་། མིང་དང་མིང་འདུས་ནས་གྲུབ་པའི་འདུས་མིང་ལ་འདོད་རྒྱལ་གྱི་མིང་དང་འདོད་རྒྱལ་གྱི་མིང་འདུས་ནས་གྲུབ་པའི་འདུས་མིང་དང་། འདོད་རྒྱལ་གྱི་མིང་དང་རྗེས་གྲུབ་ཀྱི་མིང་འདུས་ནས་གྲུབ་པའི་འདུས་མིང་། རྗེས་གྲུབ་ཀྱི་མིང་དང་འདོད་རྒྱལ་གྱི་མིང་འདུས་ནས་གྲུབ་པའི་འདུས་མིང་། རྗེས་གྲུབ་ཀྱི་མིང་དང་རྗེས་གྲུབ་ཀྱི་མིང་འདུས་ནས་གྲུབ་པའི་འདུས་མིང་སོགས་ཡོད།
འདི་ནི་སྦྱོར་བྱའི་ཆ་གཉིས་ལས་སྔོན་དུ་རྐྱང་མིང་ཞིག་དང་གཞུག་ན་འདུས་མིང་ཞིག་ཡོད་པ་དག་བྱེད་སྒྲ་ཡིས་མཐུད་སྦྱོར་བྱས་པའི་གྲུབ་སྡེ་ཅན་ཡིན།
དཔེར་ན། མར་གྱིས་དང་ཉམས་བྱེད་སྦྱར་བ། ཆུས་དང་མི་འཚུབ སྦྱར་བ། ལྟ་བས་དང་མི་ངོན་སྦྱར་བ། རླུང་གིས་དང་སྒྲ་སྒྲོག སྦྱར་བ། གཞན་ཡང་། ལྟ་བས་དང་ཆོག་མི་ཤེས་ཞེས་པ་སྦྱར་བ། བསམ་གྱིས་དང་མི་ཁྱབ་པ་སྦྱར་བ་ལྟ་བུའི་ཁྱད་ཆོས་བརྗོད་པའི་མིང་གི་བྱེད་ནུས་ཅན་སོགས་ཀྱང་ཡོད་དོ། །
དེ་ནི་སྦྱར་བྱའི་ཆ་གཉིས་ལས་སྔོན་དུ་མིང་རྐྱང་ཞིག་དང་གཞུག་ན་འདུས་མིང་ཡོད་པ་དག་སྦྱོར་བྱེད་ཡུལ་སྒྲ་སྟེ་ལ་དོན་གྱིས་མཐུད་སྦྱོར་བྱས་པའི་གྲུབ་སྡེ་ཅན་ནོ། །དཔེར་ན། ཕྱག་ན་དང་རྡོ་རྗེ་སྦྱར་བ། གཙུག་ན་དང་རིན་ཆེན་སྦྱར་བ། ལུང་དང་མ་བསྟན་པ་སྦྱར་བ། ཕྱིར་དང་མི་ལྡོག་པ་སྦྱར་བ། ཆུད་དང་མི་ཟ་བ་སྦྱར་བ་ཞེས་པ་ལྟ་བུ་སོགས་སོ། །
དེ་ནི་སྦྱར་བྱའི་ཆ་གཉིས་ལས་སྔོན་དུ་འདུས་མིང་ཞིག་དང་ཕྱི་ན་རྐྱང་མིང་ཞིག་ཡོད་པ་སྦྱོར་བྱེད་ཁུངས་སྒྲས་མཐུད་སྦྱོར་བྱས་པའི་གྲུབ་སྡེ་ཅན་ཏེ། དཔེར་ན། མེ་སྦྱིན་དང་སྐྱེས་སྦྱར་བ། ཐམས་ཅད་དང་སྒྲོལ་སྦྱར་བ། འཇིགས་པ་ཀུན་དང་སྐྱོབས་སྦྱར་བ། རིག་བྱེད་དང་སྐྱེས་སྦྱར་བ། ས་གཞི་ལས་དང་བྱུང་སྦྱར་བ་ལྟ་བུ་སོགས་སོ།།
དེ་ནི་སྦྱར་བའི་ཆ་གཉིས་ལས་སྔོན་དུ་རྐྱང་མིང་ཞིག་དང་གཞུག་དུ་འདུས་མིང་ཞིག་ཡོད་པ་སྦྱོར་བྱེད་ཁུངས་སྒྲས་མཐུད་སྦྱོར་བྱས་པའི་གྲུབ་སྡེ་ཅན་ནོ། །ཁོང་སྒྲ་ཞེས་པའི་གཏན་ཚིགས་ལ་འབྱུང་ཁུངས་དང་དགར་བ་དང་སྡུད་པ་བཅས་བཞག་པ་ཡིན། དཔེར་ན། ཕྱོགས་ལས་དང་རྣམ་རྒྱལ་སྦྱར་བ་དང་། ལྷ་ལས་དང་ཕུལ་བྱུང་སྦྱར་བ་ལྟ་བུ་ཡིན་ནོ། །
དེ་ནི་སྦྱར་བྱའི་ཆ་གཉིས་ལས་སྔོན་ན་འདུས་མིང་ཞིག་དང་གཞུག་ན་རྐྱང་མིང་ཞིག་ཡོད་པ་སྦྱོར་སྡེ་སྒྲ་སྟེ་ལ་དོན་གྱིས་མཐུད་སྦྱོར་བྱས་པའི་གྲུབ་སྡེ་ཅན་ནོ། །དཔེར་ན། དེ་བཞིན་དང་གཤེགས་པ་སྦྱར་བ། ཁྱུང་སྔོན་སྐྱེས་སྦྱར་བ། ནམ་མཁའ་དང་ལྡིང་སྦྱར་བ། སོ་སོར་དང་ཐར་བ་སྦྱར་བ། སོ་སོར་དང་ངེས་པ་སྦྱར་བ་ལྟ་བུ་རྣམས་སོ། །
དེ་ནི་སྦྱར་བྱའི་ཆ་གཉིས་ལས་སྔོན་དུ་འདུས་མིང་ཞིག་དང་གཞུག་ན་རྐྱང་མིང་ཞིག་ཡོད་པ་སྦྱོར་བྱེད་བྱེད་སྒྲས་མཐུད་སྦྱོར་བྱས་པའི་གྲུབ་སྡེ་ཅན་ཏེ། དཔེར་ན། སྤྱན་རས་དང་གཟིགས་སྦྱར་བ། ས་བོན་གྱིས་དང་འཆི སྦྱར་བ། གཏོར་མས་དང་རྒྱགས སྦྱར་བ། འཁོར་ལོས་དང་འཚོ སྦྱར་བ་ལྟ་བུ་ཡིན་ནོ། །
འདི་ནི་རྐྱང་མིང་ཞིག་དང་འདུས་མིང་ཞིག་མཉམ་དུ་སྦྱར་བའི་འདུས་མིང་འབྲུ་མང་མ་སྟེ། དེ་ཡང་སྲོལ་རྒྱུན་བརྡ་ཆད་ཐད་ནས་བཤད་ན། འདོད་རྒྱལ་གྱི་མིང་ཞིག་དང་རྗེས་གྲུབ་ཀྱི་མིང་ཞིག་འདུས་ནས་གྲུབ་པ་ཡིན་ནོ། །
དཔེར་ན། གང་སུ་དག ནམ་ཡིན་ཡང་། ཅི་མི་སྙམ། དེ་ཁོ་ན། དེ་ཁོ་ན་ཉིད་ཅེས་པ་ལྟ་བུ། སྦྱོར་བ་འདི་དག་ལ་ཐོག་མ་ན་ཡོད་པའི་སྤྱི་སྒྲ་དེ་དག་རྐྱང་བའི་རྣམ་པ་དང་གཞུག་ན་ཡོད་པ་དག་འདུས་པའི་རྣམ་རུ་འཇོག་འོས་པ་ལྟ་བུའོ། །
དཔེར་ན། ཨ་མ་མ། ཨ་ཁ་ཁ། ཨ་ཧ་ཧ་ལྟ་བུ་འདུས་མིང་གི་སྔ་སོར་འབོད་སྒྲ་རྐྱང་བ་གཅིག་ཞུགས་པ་ལྟ་བུ་སྟེ། འབོད་སྒྲ་ནི་རང་ཉིད་ཁེར་ངོས་ནས་མིང་རྒྱུ་གཅིག་གི་གོ་ས་ཟིན་པ་ཡིན་པས་རྐྱང་མིང་གི་རིགས་སུ་ཐེ་བ་ཡིན་ནོ། །
མིང་རྒྱུ་གཉིས་ཡོད་པའི་མིང་སྦྱོར་གྱི་གཏན་ཚིགས་མཚོན་པ་ལ་མིང་རྒྱུ་གོ་རིམ་སྒྲིག་སྟངས་ཀྱིས་ནུས་པ་ཐོན་པའི་སྦྱོར་སྡེ་ཅན་ཏེ། དེར་ཡང་གཏན་ཚིགས་མ་འདྲ་བའི་ཐད་ཀྱི་རིགས་དབྱེ་ཡོད་དེ།
དོན་སྦྱོར་གྱི་གཏན་ཚིགས་མཚོན་པའི་བརྡ་ཐབས་ནི་མཐའ་སྣོན་བྱེད་ཐབས་ཏེ། མཐའ་རུ་བསྣན་བྱའི་རྐྱེན་དེ་འདུས་མིང་གི་ཡས་མཐའ་ན་ཞུགས་ཡོད་པ་སྟེ། དེ་ལ་འབོད་སྒྲ་དང་སྤྱི་སྒྲ་སོགས་ཡོད།
འདི་ནི་མིང་རྒྱ་འདུས་པའི་སྦྱོར་སྡེ་མ་འདྲ་བའི་གཏན་ཚིགས་མཚོན་བྱེད་ལ་བཀོལ་བའི་བརྡ་ཐབས་ནི་ཚིག་ཕྲད་སྦྱོར་བ་ཡིན་ལ། འདིར་ཡང་ནང་གསེས་དབྱེ་བ་འགའ་ཡོད་དེ།
མིང་རྒྱུ་གཉིས་ཡོད་པའི་མིང་སྦྱོར་གྱི་གཏན་ཚིགས་མཚོན་བྱེད་དུ་ཚིག་ཕྲད་ཀྱིས་ནུས་པ་ཐོན་པ་སྟེ། དེར་ཡང་གཏན་ཚིགས་མ་འདྲ་བའི་ཕྲད་ཀྱི་སྒོ་ནས་དབྱེ་ན།
འདི་ནི་སྦྱོར་ཆ་གཉིས་ཡོད་པ་ལས་སྔ་མ་འདུས་མིང་ཞིག་དང་གཞུག་མ་རྐྱང་མིང་ཞིག་གིས་གྲུབ་པའི་འདུས་མིང་འབྲུ་མང་ཅན་ཡིན་ནོ། །
སྐབས་དེར་ས་སྐྱའི་མངའ་འོག་ཏུ་ཁྲི་དཔོན་བཅུ་གསུམ་ཡོད་པའི་ནང་ནས་འབྲི་གུང་དང༌། ཕག་གྲུ། ཚལ་པ་བཅས་གསུམ་ནི་ས་སྡེ་ཆེ་ཤོས་དང༌། ས་སྐྱ་པའི་ཞབས་འབྲིང་ནང་མའི་གྲས་སུ་གཏོགས། ཁྲི་དཔོན་གཞན་གྱི་རྒྱུད་བསྐུལ་བསླུ་ཐབས་ལ་བརྟེན་ནས་ས་སྐྱའི་དཔོན་ཆེན་འགའ་ཤས་ཀྱིས་ཕག་གྲུར་ཁྲིམས་འཁྱོག་དང༌། སྡང་ཟུག་ཆེན་པོས་སྔ་རྗེས་བཙན་མནོན་མང་པོ་བྱས་རྐྱེན་སྙིང་སྟོབས་ཅན་གྱི་ཕག་གྲུ་བྱང་ཆུབ་རྒྱལ་མཚན་གྱིས་གོ་སྐབས་དང་བསྟུན་ཏེ། ས་སྐྱའི་སྲིད་དབང་ཕྲོགས་པ་ཡིན།
ཕྱི་ལོ་ 1510 ལོར་རིན་སྤུངས་མཚོ་སྐྱེས་རྡོ་རྗེ་གྲོངས། རིན་སྤུངས་པ་ནོར་བཟང་གི་ཚ་བོ་གཉིས་ལས་ཆུང་བ་དོན་ཡོད་རྡོ་རྗེས་རྫོང་ཆེན་བཅུ་གཉིས་ཀྱི་ལས་ཀ་བླངས་ཤིང༌། སྤྱི་ལོ་ 1480 ལོར་ཡར་ཀླུང་མཐིལ་དུ་རྟ་དམག་གཏོས་ཆེ་བ་དྲངས་ནས་གཞིས་ཀ་བྲག་དཀར་བ་དང༌། ཆུ་ཤུར་ལྷུན་པོ་རྩེ་རྫོང་སོགས་སྣེ་གདོང་པའི་ལག་ནས་འཕྲོགས། པོ་ཏཱ་ལ་སོགས་བདག་གིར་བླངས་ཏེ་བོད་ཡོངས་རྫོགས་ལ་མངའ་དབང་བསྒྱུར། རིན་སྤུངས་པ་མི་རྒྱུད་རིམ་པས་སྤྱི་ལོ་ 148ནས་ 1566 བར་སྲིད་དབང་བསྒྱུར།
རིན་སྤུངས་པའི་སྲིད་དབང་ཉམས་ཚུལ་ནི། རིན་སྤུངས་པ་རང་གི་ཞབས་འབྲིང་དུ་གཏོགས་པ་ཞིང་ཤག་པ་ཚེ་བརྟན་རྡོ་རྗེས་རིན་སྤུངས་པར་འབངས་གྱེན་ལོག་བྱས་པས་དགྲ་འཐབ་མང་པོ་བྱས། དེའི་རྐྱེན་གྱིས་མཐར་རིན་སྤུངས་པའི་མངའ་ཐང་རྣམས་རིམ་པས་སྣུམ་ཟད་ཀྱི་མར་མེ་བཞིན་གྱུར་ཏོ།།
སངས་རྒྱས་བཅོམ་ལྡན་འདས་སེར་སྐྱའི་གཞི་ལ་ཕྱིར་ཕེབས་གནང་བའི་ཉིན་གསུམ་གྱི་རྗེས་སུ། ཡབ་རྒྱལ་པོ་ཟས་གཙང་མས་སྲས་དགའ་བོའི་གཉེན་སྒྲིག་གི་མཛད་སྒོ་གྲ་སྒྲིག་གནང་སྟེ། སངས་རྒྱས་བཅོམ་ལྡན་འདས་མཛད་སྒོ་དེར་ཞུགས་རྒྱུའི་གདན་འདྲེན་ཞུས།
སྲས་དགའ་བོ་ནི་རྒྱལ་སྲས་གཞོན་ནུ་དོན་གྲུབ་ཀྱི་སྤུན་མཆེད་ཡིན་ཞིང་། ཁོང་དགུང་གྲངས་སུམ་ཅུ་སོ་ལྔ་རུ་སོན་པ་ན་ཡབ་རྒྱལ་པོ་ཟས་གཙང་མའི་ཐུགས་ལ། ད་ནི་སྲས་དགའ་བོ སྲས་མོ་ཇ་ན་པ་ད་ཀལ་ཡ་ནི དང་གཉེན་སྒྲིག་བྱེད་དུ་བཅུག་སྟེ། རྒྱལ་སྲས་གཞོན་ནུ་དོན་གྲུབ་ཀྱི་རྒྱལ་ཚབ་ཏུ་དབང་བསྐུར་རྒྱུ་ཡིན་སྙམ་དུ་སེམས་ཏེ་གནས་སྐབས་རིང་ཁོང་གཉིས་ཕོ་བྲང་གཞན་པ་ཞིག་ཏུ་བཞག་གོ །
ཡབ་རྒྱལ་པོ་ཟས་གཙང་མའི་དགོངས་པར། ཁོང་གཉིས་ཀྱི་གཉེན་སྒྲིག་གི་མཛད་སྒོ་དང་རྒྱལ་སྲིད་དུ་དབང་བསྐུར་རྒྱུ། དེ་བཞིན་སངས་རྒྱས་བཅོམ་ལྡན་འདས་ཚུར་སེར་སྐྱའི་གཞི་ལ་བྱོན་སྐབས་ཀྱི་ཕེབས་བསུའི་མཛད་སྒོ་རྣམས་མཉམ་དུ་གོ་སྒྲིག་ཞུ་དགོས་དགོངས་ཏེ། སྲས་དགའ་བོ་དང་ཁོང་གི་བཙུན་མོ་གཉིས་ལ་བྱིན་རླབས་ཞུ་རྒྱུར་བསྒུགས་ནས་བཞུགས།
སྲས་དགའ་བོས་སངས་རྒྱས་བཅོམ་ལྡན་འདས་ཀྱི་ལྷུང་བཟེད་སྐྱེལ་ཕྱིར་ལྷ་ཁང་དུ་ཕྱིན་པ་ན། བཅོམ་ལྡན་འདས་ཀྱིས་ཁོ་ལ་སྨྲས་པ། སྲས་དགའ་བོ། ཁྱོད་རབ་ཏུ་བྱུང་བར་འདོད་ལགས་སམ། ཞེས་བཀའ་འདྲི་གནང་བར་སྲས་དགའ་བོས། འདོད་ལགས་སོ་ཞུས་པས། སངས་རྒྱས་བཅོམ་ལྡན་འདས་ཀྱིས་སྲས་དགའ་བོ་རབ་ཏུ་བྱུང་བར་མཛད་དོ། །
ད་ལྟ་སྔོན་གྱི་གྲྭ་ཚང་། སྡིང་པ་ཞེས་པ་གསར་བཞེངས་གནང་བའི་འདུ་ཁང་ཀ་བ་ཉེར་གཉིས་ནང་རྟེན་གཙོ་སྔོན་གྱི་བྱམས་པ་གསུང་བྱོན་མ་དང་། གཞན་ཡང་འཇིམ་གྱི་བུ་སྟོན་གྱི་སྐུ་བརྙན་དང་། ཚེ་ལྷ་རྣམ་གསུམ། མཁན་སློབ་ཆོས་གསུམ། རྒྱལ་བ་མི་འཁྲུག་པ། གུ་རུ་རིན་པོ་ཆེ། ལྷ་མོ་སོགས་ཀྱི་སྐུ་བརྙན་གསར་བཞེངས་གནང་བ་དང་། བཀའ་འགྱུར་དང་འབུམ་པར་གསར། ཚེ་ཆོག་དང་གསུང་རྣམ། ཆོས་སྤྱོད་སོགས་ཀྱི་པར་ཤིང་རིང་ཐུང་བརྒྱ་ལྷག་བཞུགས་སུ་གསོལ་བ་མཇལ་རྒྱུ་ཡོད།
དགོན་དེ་ནས་རྐང་ཐང་མར་ཆུ་ཚོད་གསུམ་ཙམ་སོང་ན་ཤར་རམ་ཞེས་པར་སྐྱོབ་པ་འཇིག་རྟེན་མགོན་གྱི་གྲྭ་དགོན་ཤེལ་དཀར་སྒྲུབ་སྡེ་ཞེས་པ་ཞིག་དང་། ཡང་ཆུ་ཚོད་བཞི་ཙམ་སོང་ན་རྟག་སྤྱན་དགོན་ཞེས་པའི་བཙུན་དགོན། མར་ལམ་མདོ་གསུམ་ཞེས་པར་མ་གཅིག་ལབ་སྒྲོན་གྱི་སྒྲུབ་ཁང་ཁོས་ཁམ་ཞེས་པ་སོགས་མཇལ་རྒྱུ་ཡོད།